ANI s-a autosesizat în lumina recentelor evenimente privindu-l pe primarul Capitalei Sorin Oprescu şi a decis verificarea averii acestuia, au declarat sursele citate.

Potrivit legii, verificările vizează averea acumulată în timpul mandatului sau mandatelor, cât şi timp de trei ani după încheierea ultimului mandat, au mai precizat sursele.

Potrivit celei mai recente declaraţii de avere, din iunie 2014, primarul Capitalei, Sorin Oprescu, deţine două terenuri intravilane, în Ciolpani şi în Predeal, o vilă şi un apartament, precum şi obiecte de artă, de cult şi bijuterii în valoare de 81.000 de euro, iar în conturi are aproximativ 129.000 de lei şi 38.000 de dolari.

Sorin Oprescu are un teren intravilan în Ciolpani, judeţul Ilfov, în suprafaţă totală de 1.000 de metri pătraţi, şi un teren intravilan în Predeal, în suprafaţă de 500 de metri pătraţi. În Ciolpani, primarul Capitalei deţine şi o casă de locuit, de 480 de metri pătraţi. Oprescu mai are şi un apartament de 172 de metri pătraţi în Bucureşti.

Potrivit declaraţiei sale de avere, primarul Capitalei deţine obiecte de artă de 51.000 de euro, obiecte de cult de 5.000 de euro, şi bijuterii, ceasuri şi aparate electronice de 25.000 euro.

În conturi, Oprescu are peste 129.000 de lei şi 38.000 de dolari.

Oprescu primeşte anual o indemnizaţie de primar în valoare de 79.512 lei, un salariu de profesor la Universitatea de Medicină şi Farmacie de 61.048 de lei şi o indemnizaţie din partea Academiei de Ştiinţe Medicale de 6.424 de lei.

Totodată, el mai încasează, din două contracte de concesiune, 8.000 de lei şi respectiv 597.400 de lei şi 20.500 de euro.

Potrivit declaraţiei, primarul nu deţine autoturisme sau alte bunuri mobile, nu are plasamente, investiţii sau împrumuturi şi nici datorii.

Primarul Capitalei, Sorin Oprescu, a fost reţinut de procurorii DNA sâmbătă noapte, iar duminică noapte, cu puţin înainte de miezul nopţii, magistraţii Tribunalului Bucureşti au emis mandat de arestare preventivă pentru 30 de zile pe numele edilului, care a fost dus în arestul Poliţiei Capitalei. Decizia nu este definitivă şi a fost contestată de Sorin Oprescu la Curtea de Apel Bucureşti.

Potrivit Direcţiei Naţionale Anticorupţie, primarul general al Capitalei ar fi primit mită 25.000 de euro, sâmbătă seară, banii, provenind de la patru denunţători, fiind duşi la locuinţa primarului de şeful unei instituţii din Primărie.

Ulterior, 5.000 de euro din banii primiţi mită de Sorin Oprescu au fost găsiţi asupra sa, în trafic, iar o parte la locuinţa acestuia, din Ciolpani, potrivit anchetatorilor.

Procurorii arată că, în perioada 2013-2015, un grup bine organizat, la care a aderat şi Sorin Oprescu, a înfiinţat în administraţia locală din Bucureşti un sistem prin care firmele care doreau să primească contracte din partea instituţiilor publice aflate în subordinea primarului trebuia să remită o parte din profitul brut realizat din execuţia acelor contracte, cu titlul de mită, unor factori de decizie din cadrul aparatului primarului.